挽張主簿
作者：李流謙
朝代：宋

paragraphs: 嘗聞種德如種木，百年培壅猶不足。
君看牛羊踐履地，豈有寸椽撐破屋。
我方撮髮訪耆舊，已聞定國多陰德。
崑峯薦璧淵出珠，天敕百靈介多福。
後來源委誰導之，刊木濬川君有力。
一官縛死不須說，天定勝人理則必。
鵷鶵覽輝下其庭，一舉萬里羣鳥伏。
我耕我穫我其食，夸者流涎疑者奪。
桃李蔭繁春不留，瓊瑰夢斷月空白。
煌煌貂冕侈殊渥，尚冀他時賁幽宅。
死而不忘誰者是，嗚呼公乎妥沈魄。